***Parlamentul României***

**LEGE**

**privind exercitarea profesiei de moaşă, precum și pentru înființarea, organizarea și funcționarea Colegiului Național al Moaşelor din România**

**Parlamentul României** adoptă prezenta lege.

**CAPITOLUL I**

**Exercitarea profesiei de moaşă**

**SECTIUNEA I: Dispoziții generale**

**Art. 1.**

Prezenta lege reglementează activitățile și practicile legate de exercitarea profesiei de moaşă pe teritoriul României precum și înființarea, organizarea și funcționarea Colegiului Național al Moaşelor din România, denumit in continuare *CNMR*.

**Art. 2.**

(1) Profesia de moașă este o profesie liberală, în domeniul sănătații materno-infantile ce se extinde la îngrijirea femeii de vârstă fertilă, sănătate sexuală, consiliere și planning familial și este furnizoare de servicii de sănătate, servicii medicale și servicii conexe actului medical.

(2) Profesia de moașă are ca scop principal asigurarea unei stări de sănătate de calitate în domeniul materno-infantil, a familiei și femeii de vârstă fertilă în general și a gravidei/mamei și copilului ei în special, prin asigurarea accesului la îngrijiri de sănătate corespunzatoare și/sau asistență medicală, furnizând îngrijiri de specialitate individualizate, centrate pe femeie, copil și familie precum și practici preventive cu îndeplinirea măsurilor de urgență la nevoie.

(3) În vederea realizării acestui scop, pe durata exercitării profesiei, moașa trebuie să acționeze cu profesionalism, dovedind disponibilitate, competență, corectitudine, devotament, loialitate, confidențialitate și respect față de ființa umană.

**Art. 3**.

Profesia de moaşă se exercită, pe teritoriul României, de către persoanele fizice posesoare ale unui titlu oficial de calificare în profesia de moaşă, care pot fi:

a) cetăţeni ai statului român;

b) cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene;

c) membrii de familie ai unui cetăţean al unuia dintre statele prevăzute la lit. b), aşa cum sunt definiţi la art. 2 alin. (1) pct. 3 din Ordonanţă de urgenţă a Guvernului nr. 102/2005 privind libera circulaţie pe teritoriul României a cetăţenilor statelor membre ale Uniunii Europene, Spaţiului Economic European şi a cetăţenilor Confederaţiei Elveţiene republicată, cu modificările şi completările ulterioare;

e) cetăţenii statelor terţe, beneficiari ai statutului de rezident permanent în România;

f) beneficiarii statutului de rezident pe termen lung acordat de unul dintre statele prevăzute la lit.b).

**Art. 4**

(1) Prin excepție de la prevederile art. 3 si 5, moaşele, cetăţeni ai unui stat terț, pot exercita temporar activitățile profesionale în România, cu avizul CNMR.

(2) Prevederile alin. (1) se aplică în cazurile în care activitățile profesionale se exercita în scop didactic și ocazional, în cadrul acțiunilor umanitare, al situațiilor de urgență, al schimburilor de experiență, al convențiilor bilaterale încheiate de România cu statele terțe de proveniență a prestatorilor. Durata de exercitare a activităților profesionale în aceste cazuri este de 3 luni, cu posibilitatea de prelungire pentru o durată de încă maximum 3 luni pe an.

(3) Metodologia de avizare se aprobă prin hotărâre a CNMR și se publică în Monitorul Oficial al României, Partea I.

**Art. 5**

(1) În sensul prezentei legi, termenii şi expresiile de mai jos au următorul înţeles:

a) prin termenul de stat membru de origine sau de provenienţă, stat membru de stabilire sau, după caz, stat membru gazdă se înţelege un stat membru al Uniunii Europene, un stat aparţinând Spaţiului Economic European sau Confederaţia Elveţiană;

b) termenul de moaşă desemnează titularii titlului oficial de moaşă, abilitată să acorde îngrijirile de sănătate şi/sau medicale ale căror conţinut şi caracteristici sunt prevăzute la art. 8.

**Art. 6**

Titlurile oficiale de calificare în profesia de moaşă obţinut în afara României, a statelor membre ale Uniunii Europene, a statelor aparţinând Spaţiului Economic European sau în afara Confederaţiei Elveţiene se echivalează de Ministerul Educaţiei, Cercetării și Tineretului în condiţiile legii.

**Art. 7**

(1) Controlul şi supravegherea exercitării profesiei de moaşă sunt realizate de Ministerul Sănătăţii și de CNMR, denumite în continuare *autorităţi competente române,* în conformitate cu atribuţiile prevăzute de reglementările legale în vigoare.

(2) Activităţile de îngrijiri de sănătate prevăzute la art. 8, care au ca scop asigurarea sănătăţii materno-infantile şi reproductive, se exercită în România cu titlul profesional de moaşă.

(3) Activităţile moaşei se exercită cu respectarea normelor metodologice elaborate de Ministerul Sănătăţii, în colaborare cu CNMR.

**Art. 8**

(1) Profesia de moaşă presupune dreptul de acces și exercitare a următoarelor activităţi:

a) asigurarea unei bune informări, consilierea în materie de planificare familială și prescrierea de metode contraceptive adecvate;

b) diagnosticarea sarcinii, supravegherea sarcinii normale, efectuarea examinărilor necesare pentru supravegherea evoluţiei sarcinii normale, prescrierea și consilierea privind testele necesare monitorizării sarcinii normale, recoltarea de probe biologice și interpretarea rezultatelor;

c) prescrierea și consilierea privind examinările necesare diagnosticării sarcinilor cu risc;

d) stabilirea unui program de pregătire a viitorilor părinţi şi consilierea lor în materie de igienă, alimentaţie și asigurarea pregătirii complete pentru naştere;

e) îngrijirea și asistarea mamei în timpul travaliului şi monitorizarea stării fătului in utero prin mijloace clinice și tehnice adecvate;

f) monitorizarea și asistarea nașterii normale inclusiv, la nevoie, efectuarea epiziotomiei şi în cazuri de urgenţă practicarea naşterii în prezentaţie pelviană;

g) recunoaşterea, la mamă și la copil, a semnelor care anunţă anomalii ce necesită intervenţia unui medic şi, după caz, asistarea acestuia; luarea măsurilor de urgenţă care se impun în absenţa medicului, în special extragerea manuală a placentei, urmată eventual de examinarea manuală a uterului;

h) examinarea şi îngrijirea nou-născutului; luarea tuturor iniţiativelor care se impun în caz de nevoie şi practicarea, după caz, a resuscitării imediate;

i) îngrijirea mamei, monitorizarea mamei în perioada postnatală şi acordarea tuturor recomandărilor utile privind creşterea și alăptarea nou-născutului în cele mai bune condiţii;

j) acordarea îngrijirilor prescrise de medic;

k) elaborarea rapoartelor scrise necesare;

l) desfăşurarea, în instituţii de învăţământ, a activităţilor de educaţie pentru pregătirea viitoarelor moaşe; dezvoltarea și implicarea în activităţi de cercetare; dezvoltarea și implementarea programelor de educaţie continuă.

(2) În contextul patologiei titularul de moașă:

a) distinge în timp util anomaliile și recunoaște patologia la femeia însărcinată sau făt;

b) în cazul identificării unei situații patologice, redirecționează gravida/lăuza/nou-născutul către obstetrician/neonatolog/medic de familie/medic de urgență și-l informează despre evoluția cazului și a complicației apărute;

c) ia măsurile de urgență necesare până la sosirea medicului;

d) se implică activ în deciziile medicale și este direct responsabilă, pentru sarcinile care-i sunt atribuite, în limita competențelor sale;

e) posedă cunoștințele și calificarea necesară pentru a oferi și îngrijire perinatală în cazuistica cu risc crescut, atât pentru mamă cât și pentru nou-născut, la indicația și sub supervizarea unui medic ;

f) lucrează în cadrul unei echipe compusă din medici, moase, asistente medicale și infirmiere;

(3) Activităţile prevăzute la alin. (1) si (2) se exercită cu asumarea răspunderii profesionale și legale a moaşei privind planificarea, organizarea, evaluarea şi furnizarea serviciilor, precum şi cu privire la totalitatea actelor şi manevrelor practicate.

**Art. 9**

(1) În exercitarea profesiei, moașa aplică cunoștințele dobândite în domeniu și are relații de colaborare reglementate prin protocoale cu alți profesioniști autorizați (obstetrician/neonatolog/medic de familie, etc.) și are obligația referirii către aceștia a complicațiilor materne, fetale și/sau neonatale care îi depășesc competențele.

(2) Moașa îngrijește, sprijină și monitorizează, într-o manieră globală și autonomă, gravidele/lăuzele sănătoase și nou-născuții sănătoși, se ocupă de planning familial și de formarea sexuală și relațională a tinerilor.

(3) Moașa participă la toate programele de sănătate publică ce implică sănătatea materno-infantilă, a familiei și a femeii de vârsă fertilă și este pe deplin responsabilă pentru furnizarea de servicii de sănătate și/sau medicale.

(4) Moașa participă și la îngrijirea femeii și copilului în situații cu risc crescut pe baza protocoalelor în vigoare și prin implementarea recomandărilor obstetricienilor, neonatologilor și altor specialiști.

**Art. 10**

(5) Deciziile profesionale ale moașei vor fi luate în limitele competenței sale profesionale, având în vedere interesul și drepturile beneficiarilor de servicii, respectarea voinței acestora, grija față de sănătatea lor și față de sănătatea publică, principiile general-acceptate în domeniul materno-infantil, respectând în tot ce întreprinde, demnitatea umană, valorile și credințele culturale individuale. Deviza acestei profesii este parteneriatul cu femeia gravidă și colaborarea cu ceilalți profesioniști din domeniul sănătății materno-infantile.

(6) În situații în care moașa furnizează servicii corespunzătoare competențelor sale dar în contextul unei patologii și în cadrul unei echipe de profesioniști, răspunderea pentru actul medical efectuat aparține coordonatorului echipei.

(7) Moașa își desfășoară activitatea pe baza principiului autonomiei profesionale, care îi conferă dreptul de inițiativă și decizie în exercitarea actului profesional în conformitate cu competențele dobândite și cu asumarea deplină a răspunderii pentru calitatea acestuia.

**Art. 11**

(1) Cu excepţia cazurilor de forţă majoră, de urgenţă ori când beneficiarii sau reprezentanţii legali ori numiţi ai acestora sunt în imposibilitate de a-şi exprima voinţa sau consimţământul, moaşa acţionează respectând voinţa şi dreptul acestora de a refuza ori de a opri îngrijirile acordate.

(2) Responsabilitatea moaşei încetează în situaţia în care beneficiarii nu respectă recomandările sau planul de îngrijire întocmit de aceasta.

**Art.12**

Avand în vedere natura profesiei de moașă și obligațiile fundamentale ale acesteia față de beneficiari în exercitarea profesiei, moașa nu este funcționar public.

**Art. 13**

(1) Profesia de moaşă se exercită pe teritoriul României de persoanele prevăzute la art. 3, care îndeplinesc următoarele condiţii:

a) să aibă capacitate juridică civilă deplină de exercițiu;

b) să fie posesoarea unui titlu oficial de moaşă;

c)să nu se găsească în vreunul dintre cazurile de nedemnitate sau incompatibilitate prevăzute de prezenta lege;

d) să fie apte din punct de vedere medical pentru exercitarea profesiei de moaşă;

e) să dețină autorizație de liberă practică emisă de CNMR.

(2) Prin excepţie de la prevederile alin. (1) lit. d), în caz de prestare temporară sau ocazională de servicii, moaşele care întrunesc condiţiile prevăzute la art. 3 lit. b), d) sau f) trebuie să înştiinţeze Ministerul Sănătăţii cu privire la prestarea temporară sau ocazională de servicii pe teritoriul României şi să fie înregistrate pe această perioadă în CNMR.

(3) Moaşele unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene, stabilite pe teritoriul României, precum şi moaşele care întrunesc condiţiile prevăzute la art. 3 lit. c) şi e) exercită profesia de moaşă cu aceleaşi drepturi şi obligaţii ca moaşele cetăţeni români.

**Art. 14**

(1)La primirea în Colegiul Național al Moaşelor din România, moaşa va depune următorul jurământ:

"*În numele Vieţii şi al Onoarei, jur să îmi exercit profesia cu demnitate, să respect fiinţa umană si drepturile sale şi să păstrez secretul profesional.*

*Jur să respect valorile spirituale şi culturale ale femeii, copilului şi familiei ei.*

*Sănătatea mamei și-a copilului va fi pentru mine o obligație sacră;*

*Jur ca toate acţiunile mele să fie în folosul acestora şi să fiu alături de ei la nevoie, dezvoltând o relaţie de parteneriat bazată pe încredere.*

*Jur să nu pun în pericol viața celor pe care îi voi avea în îngrijire.*

*Voi menține prin toate mijloacele onoarea și nobila tradiție a profesiei de moașă;*

*Nu voi îngădui să se interpună între datoria mea și beneficiarii îngrijirilor mele considerații de naționalitate, rasă, religie, partid sau stare socială;*

*Fac acest jurământ în mod solemn, liber, pe onoare!"*

(2) Moaşele, cetăţeni ai altor state pot depune jurământul în limba română sau în limba ţării de origine sau de provenienţă.

**SECŢIUNEA a II-a: Nedemnităţi şi incompatibilităţi**

**Art. 15**

Este nedemn şi nu pot exercita profesia de moaşă :

a) moaşele care au fost condamnate definitiv pentru săvârşirea cu intenţie a unei infracţiuni contra umanităţii sau vieţii în împrejurări legate de exercitarea profesiei şi pentru care nu a intervenit reabilitarea;

b) moaşele cărora li s-a aplicat pedeapsa interdicţiei de-a exercita profesia pe durata stabilită prin hotărâre judecătorească sau disciplinară.

**Art. 16**

(1) Exercitarea profesiei de moaşă este incompatibilă cu orice acţiune de natură a aduce atingere demnităţii profesionale de moaşă sau bunelor moravuri, conform Codului de etică şi deontologie al profesiei de moaşă.

(2) Pe timpul stării de incompatibilitate se suspendă dreptul de exerciţiu al profesiei.

(3) În termen de 10 zile de la apariţia situaţiei de incompatibilitate moaşa este obligată să anunţe filiala CNMR al cărui membru este.

(4) La solicitarea moaşei si, respectiv la sesizarea oricărei persoane, instituţii sau autorităţi interesate, preşedintele filialei CNMR din care face parte persoana aflată în stare de incompatibilitate poate constitui o comisie pentru fiecare caz în parte, alcătuită din 3 membri, pentru a constata existenţa sau inexistenţa stării de incompatibilitate

**SECŢIUNEA a III-a: Autorizarea exercitării profesiei**

**Art. 17**

(1) Moaşele care întrunesc condiţiile prevăzute la art. 3 exercită profesia pe baza certificatului de membru eliberat de CNMR, avizat anual. Avizul anual se acordă numai după încheierea asigurării de răspundere civilă pentru greşeli (malpraxis medical) în activitatea profesională, valabilă pentru anul respectiv. Certificatul de membru este însoţit de fişa de evidenţă elaborată de CNMR.

(2) Certificatul de membru se acordă pe baza următoarelor documente:

a) copia legalizată a documentelor de studii care atestă formarea şi calificarea în profesie;

b) declaraţie pe propria răspundere privind îndeplinirea condiţiilor prevăzute la art. 15 şi 16;

c) certificatul de cazier judiciar;

d) certificatul de sănătate fizică şi psihică.

(3) CNMR înscrie membrii săi în Registrul Naţional Unic al moaşelor din România.

(4) La întocmirea Registrului Naţional Unic, CNMR utilizează şi codul numeric personal pentru cetăţenii români, precum şi documentele de identitate emise de ţara de origine pentru cetăţenii altor state. Registrul Naţional Unic al moaşelor din România se publică pe site-ul CNMR, cu respectarea prevederilor Legii nr. 506/2004 privind prelucrarea datelor cu caracter personal şi protecţia vieţii private în sectorul comunicaţiilor electronice, cu modificările și completările ulterioare, şi a prevederilor Legii nr.677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, cu modificările şi completările ulterioare.

(5) Moaşele, cetăţeni ai unui stat membru al Uniunii Europene, ai unui alt stat aparţinând Spaţiului Economic European sau ai Confederaţiei Elveţiene, exercită profesia temporar sau ocazional în România pe baza documentelor prevăzute la art.23 alin. (1).

**Art. 18**

Moaşele care au împlinit vârsta de pensionare prevăzută de lege nu pot deţine funcţii de conducere în cadrul Ministerului Sănătăţii, al ministerelor şi instituţiilor centrale cu reţea sanitară proprie, al autorităţilor de sănătate publică, al Casei Naţionale de Asigurări de Sănătate, al caselor judeţene de asigurări de sănătate şi a municipiului Bucuresti, precum şi în cadrul unităţilor sanitare publice.

**Art. 19**

(1) În cazul în care o moaşă nu îşi exercită profesia o perioadă mai mare de 5 ani, CNMR reatestă, la cerere, competenţa profesională a acesteia, în vederea exercitării profesiei.

(2) Metodologia de reatestare a competenţei profesionale se stabileşte de CNMR.

**CAPITOLUL II**

Dispoziţii privind exercitarea, pe teritoriul României, a profesiei de moaşă de către moaşele unui stat membru al Uniunii Europene, ale unui alt stat aparţinând Spaţiului Economic European sau ale Confederaţiei Elveţiene

**SECŢIUNEA I: Dispoziţii privind facilitarea dreptului de stabilire pentru moaşe**

**Art. 20**

(1) În caz de stabilire pe teritoriul României, solicitările moaşelor unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene cu privire la accesul la una dintre activităţile profesionale se soluţionează de către CNMR.

(2) Solicitanţii prevăzuţi la alin. (1) vor depune un dosar care cuprinde:

a) copia documentului de cetăţenie;

b) copia documentelor care atestă formarea şi calificarea în profesie, precum şi dovada experienţei profesionale a titularului dacă este cazul;

c) certificatul emis de autorităţile competente ale statului membru de origine sau provenienţă, care întrunesc cerinţele de formare prevazute de formele comunitare, prin care se atestă că titlurile oficiale de calificare sunt cele prevăzute de Directiva 2005/35/CE a Parlamentului European şi a Consiliului din 7 septembrie 2005 privind recunoaşterea calificărilor profesionale;

d) documentul care atestă sănătatea fizică şi psihică, emis de statul membru de origine sau provenienţă;

e) dovezi emise de statul membru de origine sau provenienţă, privind caracterul onorabil, moral sau absenţa unei situaţii care suspendă ori interzice exercitarea profesiei în caz de eroare profesională gravă, respectiv o atestare de confirmare a inexistenţei unor suspendări temporare sau definitive de la exercitarea profesiei ori a unor condamnări penale;

f) certificatul eliberat de băncile, inclusiv de societăţile de asigurare din unul din statele membre prevăzute la alin. (1) prin care se atestă că titularul este asigurat împotriva riscurilor pecuniare care decurg din răspunderea profesională, în conformitate cu dispoziţiile legale în vigoare în România, precum şi cu reglementările privind termenii şi extinderea acestei garanţii.

(3) În situaţia titlurilor de calificare de moaşă a căror recunoaştere intră sub incidenţa Sistemului general de recunoaştere a calificărilor, CNMR poate cere solicitantului informaţii cu privire la formarea însuşită de acesta, necesare stabilirii diferenţelor faţă de formarea naţională în aceeaşi profesie, în vederea alcătuirii probei de aptitudini. În cazul în care acesta nu este în măsură să furnizeze respectivele informaţii, CNMR se adresează punctului de contact, autorităţii competente sau oricărui alt organism competent al statului membru de origine al solicitantului.

(4) Documentele prevăzute la alin. (2) lit. b) - f) sunt însoţite de traduceri legalizate în limba română.

(5) Documentele prevăzute la alin. (2) lit. d) - f) sunt valabile 3 luni de la data emiterii.

(6) Autorităţile competente ale statului membru de origine sau de provenienţă trimit documentele solicitate la alin. (2) lit. e) în termen de 50 de zile.

(7) În cazul în care statul membru de origine sau de provenienţă nu emite cetăţenilor săi documentul prevăzut la alin. (2) lit. e), CNMR acceptă certificatul eliberat pe baza declaraţiei sub jurământ ori a declaraţiei solemne a solicitantului, eliberat de către autoritatea judiciară sau administrativă competentă ori, după caz, de notarul sau organizaţia profesională abilitată în acest sens de acel stat.

(8) În situaţia în care pentru accesul şi exerciţiul activităţii prevăzute la alin. (1), statul membru de origine sau de provenienţă nu emite cetăţenilor săi documentul prevăzut la alin 2 lit. d), CNMR acceptă din partea acestuia un certificat eliberat de o autoritate competentă a statului respectiv. În acest caz, autorităţile competente ale statului membru de origine trebuie să transmită CNMR documentul solicitat în termen de 50 de zile*.*

(9) În cazul în care România este statul membru de origine sau provenienţă al moaşelor care solicită recunoaşterea calificării profesionale într-un alt stat membru al Uniunii Europene, CNMR, în calitate de autoritate competentă română respectă termenele prevăzute la alin. (6) şi (8), în vederea soluţionării acestor cereri.

**Art.21**

(1) Solicitările moașelor cetățeni ai unui stat membru al Uniunii Europene, ai unui stat aparținând Spațiului Economic European sau ai Confederației Elvețiene cu privire la accesul în România la una din activitățile prevăzute la art. 3 lit.b), e),f), se soluționează de către CNMR, în termen de 90 zile de la depunerea dosarului complet de către cel interesat.

(2) În cazul unor suspiciuni justificate, CNMR, poate solicita autorităţilor competente ale statului membru emitent o confirmare a autenticităţii certificatelor şi a titlurilor de calificare eliberate în acel stat membru, precum şi, după caz, o confirmare a faptului că solicitantul nu este suspendat sau nu are interdicţie de exercitare a profesiei ca urmare a unei erori profesionale grave sau a unei condamnări pentru infracţiuni legate de exercitarea activităţilor sale profesionale.

(3)Colaborarea CNMRcu autorităţile competente ale statelor membre ale Uniunii Europene, ale unui stat aparţinând Spaţiului Economic European şi, respectiv, ale Confederaţiei Elveţiene, se va face cu respectarea prevederilor Legii nr.506/2004, cu modificările şi completările ulterioare, şi ale Legii nr. 677/2001, cu modificările şi completările ulterioare prin intermediul Sistemului de informare a Pieţei Interne a Uniunii Europene (IMI).

(4)Condițiile de obținere a autorizației pentru exercitarea profesiei în România de către moașele prevăzute la art.20 alin. (1) vor fi stipulate prin hotărâre a CNMR.

**SECŢIUNEA a II-a : Dispoziţii privind libera prestare a serviciilor de către moaşe**

**Art.22**

(1) Moaşele, cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene care sunt stabilite în vederea exercitării profesiei în unul din aceste state, atunci când se deplasează pe teritoriul României pentru a exercita în regim temporar sau ocazional activităţile de moaşă sunt exceptate de la obligația înscrierii in CNMR.

(2) Caracterul temporar sau ocazional al prestării activităţilor de moaşă este stabilit, de la caz la caz, de către Ministerul Sănătăţii, în funcţie de durata, frecvenţa, periodicitatea şi continuitatea acestora.

(3) Persoanele prevăzute la alin. (1) sunt înregistrate automat în CNMR pe durata prestării serviciilor respective, în baza copiei documentelor prestatorului prevăzute la art. 23 alin. (1), transmise în acest scop de către Ministerul Sănătăţii, şi sunt scutite de plata cotizaţiei de membru.

(4) Pe durata prestării cu caracter temporar sau ocazional a serviciilor pe teritoriul României,

persoanele prevăzute la alin. (1) se supun dispoziţiilor cu caracter profesional, regulamentar sau administrativ privind calificările profesionale şi utilizarea titlurilor, dispoziţiilor privind faptele profesionale grave care afectează direct şi specific protecţia şi securitatea beneficiarilor serviciilor de îngrijiri, precum şi dispoziţiilor disciplinare prevăzute de legea pentru moaşele cetăţeni români, membri ai CNMR.

(5) Solicitările moaşelor cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene, stabiliţi în unul din aceste state, referitoare la prestarea temporară sau ocazională de servicii în România se soluţionează de către CNMR.

**Art. 23**

(1) În cazul în care solicitantul se află la prima prestare temporară sau ocazională de servicii în România, acesta va înainta CNMR următoarele documente:

a) o declaraţie prealabilă scrisă, în care se precizează domeniul de asigurare sau alte mijloace de protecţie personală ori colectivă privind responsabilitatea profesională de care solicitantul beneficiază în statul membru de stabilire;

b) copia documentului de cetăţenie;

c) o declaraţie privind cunoaşterea limbii române, necesară pentru practicarea profesiei în România;

d) o dovadă prin care autorităţile competente ale statului membru de stabilire atestă că titularul nu a suferit suspendări temporare sau definitive de la exercitarea profesiei ori condamnări penale;

e) diplomele, certificatele sau alte titluri de asistent medical generalist, moaşă şi asistent medical, prevăzute de lege ori de normele Uniunii Europene, pentru prestarea activităţilor în cauză;

f) traducerea legalizată în limba română a documentelor prevăzute la lit. c) - e).

(2) Declaraţia prevăzută la alin.(1) lit. a) poate fi înaintată prin toate mijloacele de comunicare şi se reînnoieşte o dată pe an, dacă prestatorul intenţionează să furnizeze temporar sau ocazional, în cursul anului respectiv, servicii de sănătate în România.

(3) Prezentarea declaraţiei prevăzute la alin. (1) lit. a) este obligatorie şi asigură accesul moaşei în cauză la activitatea de servicii sau dreptul de a exercita activitatea respectivă pe întreg teritoriul României.

(4) În cazul moaşelor prevăzute la art. 22, aflate la prima prestare temporară sau ocazională de servicii, autorităţile competente române pot verifica formarea profesională a prestatorului. Verificarea este posibilă numai în cazul în care are ca scop evitarea producerii daunelor grave aduse sănătăţii persoanelor aflate în îngrijirea moaşei solicitante, din cauza lipsei calificării profesionale a acesteia şi în măsura în care nu depăşeşte ceea ce este necesar în acest sens.

(5) În termen de până la 30 de zile de la data primirii declaraţiei şina documentelor însoţitoare, prevăzute la alin.(1), CNMR informează solicitantul prestator de servicii cu privire la decizia sa:

a) de a nu verifica calificările profesionale ale acestuia;

b) de a-i solicita acestuia să promoveze o probă de aptitudini, sau de a-i permite să presteze serviciile respective.

(6) În cazul întâmpinării unor situaţii care ar putea conduce la o întârziere în luarea unei decizii datorată verificării calificării solicitantului, CNMR notifică acestuia, în termenul prevăzut la alin. (5), motivele întârzierii. Situaţiile constatate se rezolvă în termen de 30 de zile de la notificare, iar decizia se finalizează în termen de 60 de zile din momentul soluţionării acestora.

(7)În cazul unei diferenţe importante între calificările profesionale ale prestatorului de servicii şi formarea impusă în România pentru aceeaşi profesie, în măsura în care această diferenţă este de natură să afecteze în mod negativ sănătatea publică şi nu poate fi compensată de experienţa profesională a prestatorului de servicii sau de cunoştinţele, abilităţile şi competenţele dobândite prin învăţarea pe tot parcursul vieţii, validată în mod formal în acest scop de un organism relevant, CNMR oferă moaşei în cauză posibilitatea de a demonstra printr-o probă de aptitudini că a dobândit cunoştinţele, abilităţile şi competenţele respective.

(8) În urma susţinerii probei de aptitudini de către prestatorul de servicii, CNMR decide cu privire la furnizarea serviciului de către acesta, iar prestarea serviciilor trebuie să fie posibilă în termen de 30 de zile de la data luării deciziei.

(9)În cazul în care CNMR nu ia o decizie în termenele stabilite de prezentul articol, serviciul poate fi prestat.

**Art.24**

(1) În caz de prestare temporară a serviciilor în România, moaşele cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene, stabiliţi în unul din aceste state, sunt exceptaţi de la procedura de acreditare prevăzută de legislaţia asigurărilor sociale de sănătate.

(2) Persoanele prevăzute la alin. (1) au obligaţia de a informa în prealabil Casa Naţională de Asigurări de Sănătate asupra serviciilor pe care urmează să le presteze pe teritoriul României, iar în caz de urgenţă, în termen de maximum 7 zile de la prestarea acestora.

**Art. 25**

(1)Pentru fiecare prestare de servicii, CNMR poate solicita autorităţilor competente omoloage din statul membru de stabilire informaţii pertinente cu privire la legalitatea condiţiei de stabilire, buna conduită profesională a solicitantului sau existenţa sancţiunilor disciplinare ori penale.

(2)Schimbul oricăror informaţii, precum şi al celor privind sancţiunile disciplinare ori penale aplicate în caz de fapte grave şi precise, susceptibile de a avea consecinţe asupra activităţilor de moaşă , se va face cu respectarea prevederilor art.21 alin(3) a prezentei legi.

**SECŢIUNEA a III-a: Dispoziţii comune cu privire la dreptul de stabilire şi libera prestare de servicii de către moaşe**

**Art. 26**

(1) Moaşele, cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene care exercită profesia în România au dreptul de a ataşa la titlul profesional titlul legal de calificare obţinut în statul membru de origine sau de provenienţă, în limba statului emitent şi, eventual, abrevierea acestui titlu. Titlul de calificare va fi însoţit de numele şi locul instituţiei sau al organismului emitent.

(2) Dacă titlul de calificare prevăzut la alin.(1) desemnează în România o pregătire complementară neînsuşită de beneficiar, acesta va utiliza în exerciţiul profesiei forma corespunzătoare a titlului, indicată de autorităţile competente române.

**Art.27**

(1) În cazul moaşelor, prevăzute la art.20, prestarea cu caracter temporar sau ocazional a serviciilor pe teritoriul României se face cu titlul profesional de moașă prevăzut de prezenta lege.

(2) În cazul moașelor prevăzute la art.20, prestarea cu caracter temporar sau ocazional a serviciilor pe teritoriul României se face în baza titlului profesional de moașă, prevăzut de prezenta lege, atunci când CNMR verifică documentele de calificare în vederea prestării serviciilor.

(3) În cazul moaşelor stabilite în România, exercitarea profesiei se face cu titlul profesional prevăzut de prezenta lege pentru profesia în cauză.

(4) În cazul moașelor prevăzute la art. 22, CNMR poate acorda, de la caz la caz, acces parţial la o activitate profesională pe teritoriul României cu respectarea normelor în vigoare.

(5) CNMR informează semestrial Ministerul Sănătăţii cu privire la numărul moaşelor care beneficiază de prevederile privind exercitarea profesiei în regim temporar, ocazional sau în regim de stabilire pe teritoriul României.

**Art. 28**

(1) Moaşele cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene care exercită profesia ca urmare a recunoaşterii calificării profesionale de către autorităţile competente române trebuie să posede cunostinţele lingvistice necesare desfăşurării activităţilor profesionale în România.

(2) CNMR este desemnat ca autoritate competentă să verifice respectarea obligaţiei prevăzute la alin. (1).

(3) Verificarea cunoştinţelor lingvistice se limitează la cunoaşterea limbii române ca limbă oficială sau a unei alte limbi materne în România cu condiţia ca aceasta să fie o limbă oficială a Uniunii Europene.

(4) CNMR poate efectua verificarea cunoştinţelor lingvistice numai după emiterea, conform normelor comunitare, a cardului profesional european de moaşă sau, după caz, numai după recunoaşterea calificărilor profesionale ale acestora. Verificarea este proporţională cu activitatea care urmează a fi desfăşurată de către titular.

(5) Deciziile CNMR cu privire la verificarea cunoştinţelor lingvistice pot fi atacate la instanţa de contencios administrativ competentă, potrivit legii.

**Art. 29**

(1) Moaşele cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene, stabiliţi şi care exercită profesia în România, au obligaţia să cunoască legislaţia din domeniul sănătăţii, domeniul securităţii sociale, precum si prevederile Codului de etică şi deontologie al moaşei.

(2) În vederea accesului la informaţiile prevăzute la alin. (2), CNMR organizează, la nivelul structurilor teritoriale şi centrale, birouri de informare legislativă.

(3) Moaşele cetăţeni ai unui stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene, care, în timpul exercitării profesiei în România, încalcă dispoziţiile legale şi regulamentele profesiei, răspund potrivit legii.

**SECŢIUNEA a IV-a: Mecanismul de alertă**

**Art. 30**

(1) CNMR informează autorităţile competente din toate celelalte state membre ale Uniunii Europene, Spaţiului Economic European şi ale Confederaţiei Elveţiene cu privire la moaşele cărora li s-a restrâns sau interzis de către autorităţile sau instanţele judecătoreşti naţionale să desfăşoare, pe teritoriul României, în întregime sau în parte, chiar şi cu caracter temporar, activităţile profesionale, prin alertă, în cadrul IMI.

(2) Atunci când expiră o interdicţie sau o restricţie, CNMR informează fără întârziere autorităţile competente din celelalte state membre ale Uniunii Europene, Spaţiului Economic European şi ale Confederaţiei Elveţiene, menţionând data expirării şi orice altă schimbare ulterioară respectivei date.

(3) Moaşele în cazul cărora se trimit alerte celorlalte state membre ale Uniunii Europene, ale Spaţiului Economic European şi Confederaţiei Elveţiene sunt informate în scris de către CNMR cu privire la deciziile de alertă, în acelaşi timp cu alerta în sine.

(4) Metodologia de alertă se stabilește prin hotărâre de către CNMR.

**CAPITOLUL III: Exercitarea profesiei de moașă cu drept de liberă practică pe teritoriul Romaniei**

**SECŢIUNEA I: Dispoziții generale**

**Art. 31**

(1) Moaşele îşi desfăşoară activitatea în sistem public şi/sau în sectorul privat, precum şi în regim independent în colaborare cu furnizorii de servicii de îngrijiri de sănătate.

(2) Activitatea moaşelor se desfăşoară în cadrul echipei de îngrijire materno-infantilă şi sănătate reproductivă sau independent, ca titulari ori asociaţi ai cabinetelor de practică independentă.

**Art. 32**

Moaşele pot activa ca şi cadre didactice universitare în instituţii de învăţământ superior de profil precum şi în instituţii de cercetare conform prevederilor legale.

**Art. 33**

(1) Angajarea şi promovarea profesională a moaşei în sistemul sanitar public şi privat se realizează în condiţiile legii.

(2) Pentru riscurile ce decurg din activitatea profesională moaşele din sistemul public sau privat încheie o asigurare de răspundere civilă pentru greşeli în activitatea profesională.

(3) La încheierea contractului de muncă moaşele au obligaţia să prezinte o copie a asigurării prevăzute la alin. (2).

(4) Vârsta de pensionare a moașelor este de 65 de ani, indiferent de sex.

(5) La cerere, moaşele se pot pensiona anticipat, la vârstele prevăzute de Legea nr. 263/2010 privind sistemul unitar de pensii publice, cu modificările și completările ulterioare.

(6) Prin derogare de la dispozițiile art.56 alin (1) lit. c) din Legea nr. 53/2003- Codul muncii, republicată, cu modificările și completările ulterioare, contractul de muncă al moașelor înceteaza de drept la îndeplinirea cumulativă a condițiilor privind împlinirea vârstei de 65 de ani și a stagiului minim de cotizare realizat în sistemul public de pensii sau la data comunicării deciziei de pensie pentru limita de vârstă, pensiei de invaliditate, pensiei anticipate, pensiei anticipate parţiale, pensiei pentru limita de vârstă cu reducerea vârstei standard de pensionare, în cazurile prevazute la alin (5).

(7) Moaşele care au depăşit limita de vârstă prevăzută la alin. (4) pot profesa în continuare în unităţi de profil private. Desfăsurarea activităţii se face în baza certificatului de membru şi a avizului anual al CNMR, eliberat pe baza certificatului de sănătate şi a asigurării de răspundere civilă, pentru greşeli în activitatea profesională, încheiată pentru anul respectiv.

(8) În cazul unităţilor de sănătate publică care înregistrează deficit de personal, precum şi al unităţilor de sănătate publică aflate în zone defavorizate, moașele îşi pot continua activitatea peste vârsta de pensionare prevăzută de lege, până la ocuparea posturilor prin concurs, la propunerea autorităţilor de sănătate publică judeţene şi a municipiului Bucureşti, cu avizul CNMR şi cu aprobarea Ministerului Sănătăţii.

**Art. 34**

Educaţia şi dezvoltarea profesională continuă se realizează de furnizori acreditaţi, cu avizul CNMR.

**Art. 35**

(1) Practicarea profesiei de moaşă de către o persoană care nu are această calitate ori nu îndeplineşte condiţiile prevăzute de prezenta lege constituie infracţiune şi se pedepseste conform prevederilor Codului penal.

(2) CNMR, prin preşedintele filialei judeţene, este în drept să exercite acţiunea civilă pentru acordarea de daune morale în cazul lezării prestigiului sau intereselor profesionale ale CNMR ori să sesizeze, după caz, organele de urmărire penală sau autorităţile competente pentru urmărirea şi trimiterea în judecată a persoanelor care îşi atribuie sau care întrebuinţează fără drept titlul ori calitatea de moaşă ori care practică în mod nelegal.

**SECŢIUNEA a II-a: Forme de exercitare a profesiei de moașă cu drept de liberă practică**

**Art. 36**

(1) Moaşele care se încadrează la prevederile art. 3, membre ale CNMR, exercită profesia în regim salarial şi/sau independent.

(2) Condiţiile de acces la activităţile profesionale exercitate în regim independent de către moaşe, sunt stabilite prin norme elaborate de Ministerul Sănătăţii, în colaborare cu CNMR.

**Art.37**

(1) Profesia de moaşă se exercită pe teritoriul României de catre persoanele prevăzute la art.3, care îndeplinesc cumulativ condiţiile prevazute la art. 13 lit a)- lit e)

(2) În sensul prezentei legi, prin titlu oficial de moașă, se înțelege:

a) diploma de licență în specializarea moașă, eliberată de o instituție de învățământ superior, acreditată în România, pe domeniul sănătate, cu o durată de minimum 4 ani (240 de credite); b) adeverință de absolvire a studiilor, eliberată la cererea absolventului, ca urmare a promovării examenului de licență, valabilă până la eliberarea diplomei de licență, conform prevederilor lit. a), dar nu mai mult de 12 luni de la data emiterii;

c) diplomă sau adeverință de tipul celei menționate la lit. a) și b), obținută în străinătate și recunoscută sau echivalată în România, după caz.

**Art. 38**

Principalele domenii de practică în care activează moașa sunt:

a) moașa de familie care activează la nivelul îngrijirilor de sănătate și/sau medicale primare

b) moașa clinician: activează la nivel de blocuri materno-infantile, clinici sau alte instituții de profil;

c) moașa pentru sănătatea publică sau comunitară: activează cu rol direct în promovarea sănătății și formularea politicilor de promovare a sănătății materno-infantile la nivel de individ/grupuri, care să ducă la îmbunătățirea și menținerea sănătății reproductive, a mamei și copilului concomitent cu minimalizarea riscurilor care decurg din bolile asociate acestui domeniu;

d) moașa din sectorul administrativ ce activează în managementul instituțiilor din domeniu.

e) moașa cadru didactic și/sau cercetător, care a parcurs formarea educațională prevazută de legislația in vigoare;

f) alte domenii de practică în domeniul materno-infantil pot fi stabilite prin ordin comun al ministrului sănătății, ministrului educației și cercetării științifice și ministrului muncii, familiei, protecției sociale.

**Art. 39**

(1) Exercitarea profesiei de moașă se realizează în instituții publice, private sau în forme independente de exercitare a profesiei.

(2) Formele independente de exercitare a profesiei sunt:

a) cabinet independent de moașă;

b) societate civilă profesională de moașe.

(3) Formele independente de exercitare a profesiei de moașă pot angaja personal salariat, pot încheia contracte de colaborare cu alte moașe, contracte de conlucrare cu alte forme independente de exercitare a profesiei, contracte cu furnizorii de bunuri și servicii necesare activității lor, contracte specifice cu unități medicale, educaționale, sociale, cu mijloace de comunicare în masă, forme specifice de exercitare a profesiei de medic și a diverselor alte profesii conexe și alte acte juridice civile, în condițiile Codului civil și legilor speciale aplicabile.

(4) Condiţiile de acces la activităţile profesionale exercitate în regim independent de către moaşe vor fi stabilite prin norme elaborate de Ministerul Sănătăţii, în colaborare cu CNMR

**CAPITOLUL IV**

**Înființarea, organizarea și funcționarea CNMR**

**Art. 40**

(1) Colegiul Național al Moaşelor din România se organizează şi funcţionează ca organizaţie profesională, cu personalitate juridică, neguvernamentală, de interes public, apolitică, fără scop patrimonial, cu responsabilităţi delegate de autoritatea de stat, având ca obiect de activitate controlul şi supravegherea exercitării profesiei de moaşă ca profesie liberală de practică publică autorizată.

(2) Formele de organizare a CNMR la nivel național și la nivel teritorial sunt stabilite prin Statutul CNMR.

(3) Statutul și Regulamentul intern de organizare și funcționare al CNMR se elaborează, în termen de 60 de zile de la data intrării în vigoare a prezentei legi, de către reprezentanții asociațiilor profesionale ale moașelor și ai Ministerului Sănătăţii și se aprobă prin hotarare a Comisiei Naționale a CNMR care se publică în Monitorul Oficial al României, Partea I.

(4) Statutul CNMR prevede modul de organizare al primelor alegeri, structura organizatorică la nivel național și teritorial, precum și numărul și durata mandatelor organelor de conducere ale CNMR.

**Art. 41**

(1) Atribuțiile CNMR sunt următoarele:

a) asigură aplicarea regulamentelor şi normelor care organizează şi reglementează exercitarea profesiei de moaşă din România, indiferent de forma de exercitare şi de unitatea în care se desfăşoară;

b) autorizează temporar exercitarea profesiei de moaşă pentru cetăţenii altor state decât cei prevăzuţi la art. 1, în cazul situaţiilor de urgenţă, schimburilor de experienţă, convenţiilor bilaterale între România şi aceste state;

c) colaborează cu Ministerul Sănătăţii la elaborarea normelor specifice şi a reglementărilor privind profesia de moaşă şi asigură aplicarea acestora;

d) atestă onorabilitatea şi moralitatea profesională a membrilor săi;

e) apără demnitatea şi promovează drepturile şi interesele profesionale ale membrilor săi, apără onoarea, libertatea şi autonomia profesională a moaşei în exercitarea profesiei;

f) soluţionează cererile şi petiţiile membrilor prin organele de conducere ale filialelor sau, în cazul nesoluţionării la acest nivel, prin organele de conducere ierarhic superioare;

g) asigură respectarea de către moaşe a obligaţiilor ce le revin faţă de femeie, nou-născut, cuplu, familie, comunitate şi faţă de sănătatea publică în general;

h) elaborează criterii şi standarde privind asigurarea calităţii serviciilor de îngrijiri din domeniul sănătăţii reproductive şi materno-infantile, pe care le propune spre aprobare Ministerului Sănătăţii;

i) supraveghează aplicarea şi respectarea standardelor de calitate în desfăşurarea activităţilor acordate de moaşe;

j) elaborează proiecte de metodologii, de ghiduri şi de protocoale de practică in colaborare cu Ministerului Sănătăţii;

k) întocmește, actualizează permanent Registrul Naţional Unic al Moaşelor din România, administrează pagina de internet pe care este publicat;

l) analizează cazurile de abateri de la normele de etică si deontologie profesională şi de la regulile de bună practică profesională, în calitate de organ de jurisdicţie profesională;

m) asigură schimbul de informaţii cu Ministerul Sănătăţii şi cu autorităţile competente ale altor state în vederea exercitării profesiei de către moaşe;

n) organizează centre de pregătire lingvistică, necesare pentru exercitarea activităţii profesionale de către moaşele cetăţeni ai statelor membre ale Uniunii Europene, ai statelor aparţinând Spaţiului Economic European sau ai Confederaţiei Elveţiene;

o) colaborează cu organizaţii de profil profesional-stiinţific, patronal, sindical din domeniul sănătăţii şi cu organizaţii neguvernamentale în toate problemele privind exercitarea profesiei şi asigurarea sănătăţii populaţiei;

p) colaborează cu Ministerul Sănătăţii la organizarea şi desfăşurarea concursurilor şi examenelor pentru moaşe, desemnează reprezentanţi în comisiile pentru concursuri şi examene şi elaborează subiectele pentru ocuparea posturilor vacante din unităţile publice de sănătate materno-infantilă şi reproductivă;

r) colaborează cu Ministerul Sănătății la elaborarea contractului-cadru privind condiţiile acordării îngrijirilor de sănătate în cadrul sistemului de asigurări sociale de sănătate si a normelor de aplicare a acestuia;

s) promovează interesele membrilor săi în cadrul asigurărilor de răspundere civilă profesională;

t) stabileşte, în funcţie de gradul riscului profesional şi de activitatea desfăşurată în calitate de salariat sau liber profesionist, valoarea riscului asigurat în cadrul asigurărilor de răspundere civilă pentru moaşe;

u) organizează puncte teritoriale de informare privind legislaţia din domeniul sănătăţii;

v) participă, împreună cu Ministerul Educaţiei, Cercetării şi Tineretului şi Ministerul Sănătăţii, la stabilirea numărului de locuri alocat moaşelor din cadrul facultăţilor de moaşe şi asistenţă medicală.

x) avizează fişa de atribuţii a postului de moaşă în funcţie de sectorul în care activează şi de gradul obţinut;

(2)Alte atribuții sunt prevăzute prin normele metodologice de aplicare a prezentei legi.

**Art 42**

În exercitarea atribuţiilor prevăzute de prezenta lege, CNMR are dreptul de a formula acţiune în justiţie în nume propriu sau în numele membrilor săi.

**CAPITOLUL V Dispoziții tranzitorii și finale**

**Art. 43**

(1) Moașa răspunde disciplinar pentru nerespectarea prevederilor prezentei legi, a normelor metodologice de aplicare ale acesteia și a Statutului CNMR.

(2) Constatarea, cercetarea și sancțiunile abaterilor disciplinare sunt prevăzute în Statutul CNMR.

(3) Analizarea și soluționarea cazurilor de malpraxis se fac de către CNMR .

(4) Răspunderea disciplinară a moașelor cu drept de liberă practică nu exclude răspunderea penală, contravențională, civilă sau materială, conform prevederilor legale.

**Art. 44**

Ministerul Sănătății și OAMGMAMR au obligația de a pune la dispoziție Comisiei Naționale desemnate pentru organizarea CNMR evidența nominală a moaşelor din România, transferandu-se Registrul Național Unic al Moașelor din Romania , în termen de 15 de zile de la publicarea acesteia în Monitorul Oficial al României, Partea I.

**Art. 45**

(1) Până la alegerea primului Consiliu Național al CNMR din România, cererile de înscriere în Colegiu se depun la Comisia Națională a CNMR.

(2) Autorizațiile de liberă practică eliberate anterior apariției prezentei legi rămân valabile pe perioada pentru care au fost eliberate, urmând a fi reînnoite de către CNMR.

(3) Autorizația de liberă practică reînnoită, conform alin. (2), cu titulatura de *Autorizație de liberă practică pentru autorizarea exercitarii profesiei de moașă*, va fi valabilă pe toată perioada de exercitare a profesiei, cu excepția cazurilor în care intervine retragerea moașei din profesie.

**Art. 46**

(1) Primele alegeri vor fi organizate de Comisia Națională a CNMR constituită din:

a) 3 reprezentanți ai Ministerului Sănătății;

b) 5 reprezentanți ai asociațiilor profesionale ale moașelor, existente la data intrării în vigoare a prezentei legi;

c) 1 reprezentant al OAMGMAMR;

(2) Activitatea Comisiei Naționale a CNMR constă în:

a) elaborează şi adoptă statutul şi regulamentul de organizare şi funcţionare a CNMR şi Codul de etică şi deontologie al moaşei din România, luând măsurile necesare pentru respectarea unitară a acestora;

b) Comisia Natională va exercita toate atribuțiile CNMR până la constituirea legală primului Consiliu Național al CNMR;

c) organizarea în bune condiții a alegerilor locale și naționale;

d) validarea alegerilor locale și naționale.

(3) În scopul îndeplinirii atribuțiilor prevăzute de prezentul articol, Comisia Națională a CNMR , va colecta cotizațiile lunare în avans pentru o perioadă de 6 luni.

(4) Activitatea Comisiei Nationale încetează o dată cu constituirea legală a primei Adunări Generale pe țară a Colegiului Național al Moașelor din România.

**Art. 47**

Administrația publică locală, prin Consiliile Județene și Consiliul General al Municipiului București, sprijina consiliile județene ale CNMR, respectiv al municipiului București, cât și Comisia națională al CNMR, în vederea dobândirii în condițiile legii a spațiilor necesare desfășurării activității, în termen de 30 de zile de la intrarea în vigoare a prezentei legi.

**Art. 48**

(1)În termen de 60 de zile de la intrarea în vigoare a prezentei legi, Ministerul Sănătății împreună cu Comisia Națională a CNMR, emite normele metodologice aprobate prin ordin de ministru.

**Art. 49**

(1) La data intrării în vigoare a acestei legi, deţin de drept calitatea de membru al CNMR toate moaşele înscrise în OAMGMAMR până la data intrării în vigoare a prezentei legi.

**Art. 50**

La data intrării în vigoare a prezentei legi se abrogă dispozițiile art 7 și anexa 2 *din OUG nr.*144/2008 privind exercitarea profesiei de asistent medical generalist, a profesiei de moaşă şi a profesiei de asistent medical, precum şi organizarea şi funcţionarea Ordinului Asistenţilor Medicali Generalişti, Moaşelor şi Asistenţilor Medicali din România , aprobata cu modificari prin Legea nr. 53/2014, cu modificarile si completarile ulterioare, iar sintagma „moașa” se elimină din mai sus amintitele legi și ordonanța, precum și din OM 1454/2011

Această lege a fost adoptată de Parlamentul României, cu respectarea prevederilor [art. 75](http://lege5.ro/Gratuit/gq4deojv/constitutia-din-2003?pidp=43226532&d=2017-03-30" \l "p-43226532" \t "_blank) și ale art.76 [alin. (2)](http://lege5.ro/Gratuit/gq4deojv/constitutia-din-2003?pidp=43226543&d=2017-03-30" \l "p-43226543" \t "_blank) din Constituția României, republicată.